[{"text_idx": "#000000", "text": "Carcharu dyn o Wrecsam oherwydd cynllwyn arfau"}, {"text_idx": "#000001", "text": "Disgrifiad o\u2019r llun, Abdurraouf Eshati a'r anfoneb oedd ar ei ffo\u0302n symudol"}, {"text_idx": "#000002", "text": "Mae dyn 29 oed o Wrecsam wedi cael chwe blynedd o garchar am ei ran mewn cynllwyn terfysgol."}, {"text_idx": "#000003", "text": "Clywodd llys yr Old Bailey fod Abdurraouf Eshati yn rhan o gynllwyn i brynu arfau gwerth \u00a318.6m a'u danfon i Libya."}, {"text_idx": "#000004", "text": "Cafodd Eshati, yn wreiddiol o Libya, bedair blynedd a hanner o garchar am feddu ar ddogfen i ddibenion terfysgol a 18 mis am drosedd fewnfudo."}, {"text_idx": "#000005", "text": "Roedd wedi pledio'n euog i'r ddau gyhuddiad."}, {"text_idx": "#000007", "text": "Clywodd y llys fod dogfennau electronig yn amlinellu cynllun i gludo 1,100 tunnell o ffrwydron i Libya drwy'r Eidal er mwyn cefnogi'r Zintan, grw\u0302p o ddwyrain y wlad."}, {"text_idx": "#000008", "text": "Ar ffo\u0302n symudol Eshati daeth yr heddlu o hyd i anfoneb cyflenwr arfau oedd yn ymwneud a\u0302 gwerthu a chludo ffrwydron i Tobruk yn Libya a dogfen logi awyren cargo am \u00a3163,000 i'w defnyddio yn Libya."}, {"text_idx": "#000009", "text": "Yn ystod eu hymchwiliad archwiliodd yr heddlu ystafell Eshati yng Nghanolfan Ddiwylliannol Islamaidd Wrecsam ble oedd yn cuddio cyfarpar ffugio dogfennau."}, {"text_idx": "#000010", "text": "Roedd yn byw yn y ganolfan ddiwylliannol ac yn arwain gweddi\u0308au ym mosg y dre pan nad oedd neb arall ar gael."}, {"text_idx": "#000011", "text": "Disgrifiad o\u2019r llun, Roedd Eshati yn byw yn y mosg ac yn arwain gweddi\u0308au o dro i dro"}, {"text_idx": "#000012", "text": "Cafodd Eshati ei ddal ym mhorthladd Dover yn ceisio gadael Prydain yng nghefn lori ar 30 Tachwedd 2014."}, {"text_idx": "#000013", "text": "Ar o\u0302l cael ei arestio dywedodd wrth yr heddlu ei fod wedi cyrraedd y wlad yn 2009 ar fisa ac wedi ceisio am loches."}, {"text_idx": "#000014", "text": "Dywedodd fod ei dad wedi'i garcharu am fod yn aelod amlwg o lywodraeth cyn-arweinydd Libya, Muammar Gaddafi, a bod ei frodyr wedi'u llofruddio. Ond roedd yn dweud celwydd."}, {"text_idx": "#000015", "text": "Derbyniodd ei fod wedi ceisio hawl i aros yn y DU drwy dwyll, drwy honni y gallai gael ei erlid petae'n dychwelyd i Libya."}, {"text_idx": "#000016", "text": "Wedi'r gwrandawiad condemniodd Dr Ikram Shah o'r ganolfan weithredoedd Eshati, gan ddweud fod aelodau'r gymuned yn teimlo ei fod wedi eu bradychu."}, {"text_idx": "#000024", "text": "Gareth Ward: Yr angerdd a'r aberth tu o\u0302l fy nghoginio"}]